51. schôdza NR SR - 5.deň - B. popoludní
Dátum: 2021-11-30
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie v rozprave

60. Kolegyne, kolegovia, už niekoľko rokov tu máme na Slovensku platný a účinný tzv. antidiskriminačný zákon, ktorý zakazuje diskrimináciu naozaj z mnohých dôvodov, či už z dôvodu pohlavia, náboženského vyznania alebo viery, rasy, príslušnosti k národnosti alebo k etnickej skupine, zdravotného postihnutia, veku, sexuálnej orientácie, manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia alebo z dôvodu oznámenia kriminality alebo inej protispoločenskej činnosti. Čiže naozaj z mnohých dôvodov. Čo však ale antidiskriminačný zákon nezakazuje a na čo nemyslel, lebo zrejme odporcovia nemohli vedieť, že tu budeme mať raz takého koronašialenstvo, tak nezakazuje diskrimináciu ľudí, ktorí buď odmietajú očkovanie alebo teda nechcú ho podstúpiť, nechcú sa dať zaočkovať alebo ho verejne odmietajú. Takíto ľudia v zmysle súčasného antidiskriminačného zákona môžu byť celkom legálne diskriminovaní. A oni nielenže môžu byť, ale oni aj reálne sú dnes diskriminovaní. A to všetko len preto, lebo sa nájdu na Slovensku ľudia - a nie je ich málo, lebo stále ešte ani polovica ľudí na Slovensku nie je zaočkovaná -, ktorí toto očkovanie odmietajú. Ale nie preto, že by im nezáležalo na vlastnom zdraví alebo by im nezáležalo na zdraví svojich rodín, svojich blízkych a podobne, ale robia to jednoducho preto, lebo tomuto očkovaniu nedôverujú. Nedôverujú tomu, že niečomu pomôže. Nedôverujú ani ten sľubovanej slobode pre očkovaných, ktorá sa reálne dneska nenapĺňa. Ale predovšetkým majú obavy z tých mnohých nežiaducich účinkov vakcín, ktoré síce dnes oficiálne na Slovensku sú relatívne malé, ale tie počty, keby, keby sa tak štatistika neskresľovala, či už v úmrtí, alebo mnohých iných nežiaducich účinkov, by boli omnoho väčšie. Ale takýchto ľudí, takýchto ľudí sa, ktorí odmietajú vakcináciu, sa treba zastať, pretože ju odmietajú právom. Ak si zoberieme do úvahy a hovorili sme tu už veľakrát, že tie vakcíny, proti ktorým sa, ktoré sa používajú proti tomu tzv. ochoreniu COVID-19, sú len experimentálnymi vakcínami, ako spomínal kolega Mizík. Sú to vakcíny, ktoré neprešli všetkými štyrmi fázami klinického skúšania. A aj tými troma, ktorými prešli, tie neprebehli v tej štandardnej dĺžke, ktorá je dnes oficiálne viac ako sedem a viacej rokov, ale boli v podstate zbúchané za menej ako jeden rok. Sú to vakcíny, ktoré, o ktorých sa vyjadrujú mnohí odborníci aj u nás na Slovensku, aj v zahraničí, ako o vakcínach, ktoré môžu viacej uškodiť ako pomôcť. Spomedzi zahraničných príkladov spomeniem už toľko veľakrát omieľaného francúzskeho virológa Luca Montagniera, ktorý bol nositeľom Nobelovej ceny dokonca za medicínu. A okrem (zaznievanie gongu) toho je aj, aj vynálezcom alebo teda objaviteľov vírusu HIV, ktorý jednoznačne vystupuje... (Prerušenie vystúpenia predsedajúcim.) Grendel, Gábor, podpredseda NR SR 61. Prepáčte, pán kolega, viete, že do rokovacej sály nemajú možnosť vstúpiť iní ľudia ako poslanci a zamestnanci. Poprosím vás, aby ste to rešpektovali. Ďakujem. Nech sa páči, pán Schlosár. Schlosár, Rastislav, poslanec NR SR 62. Ďakujem. Poprosil by som aspoň, keby ste mi vrátili nejakých desať-pätnásť sekúnd. Grendel, Gábor, podpredseda NR SR 63. Áno, samozrejme, navýšime hneď. Už na tom technika pracuje. Schlosár, Rastislav, poslanec NR SR 64. Áno. Ďakujem. Čiže francúzsky virológ Luc Montagnier, nositeľ Nobelovej ceny, človek, ktorý očkovanie proti COVID-19 odmieta, človek, ktorý sa dokonca s mnohými inými právnikmi a vedcami v rámci Európy obrátil na Medzinárodný trestný tribunál v Haagu, aby posúdil, či samotné očkovanie proti COVID-19 je alebo nie je zločinom proti ľudskosti. To je jeden príklad. Druhý príklad, ktorý máme priamo na Slovensku, doktor Lakota z Virologického ústavu Slovenskej akadémie vied, ktorý takisto hovorí o tom, že očkovanie proti COVID-u prinesie viacej škody ako úžitku. Tieto hlasy jednoducho zostávajú nevypočuté. Samozrejme, môžete mi tu uviesť nejakých ďalších iných vedcov, iných odborníkov, ktorí majú na to iný názor. Každopádne uvádzam to len ako príklad toho, že názory vedeckej obce, názory odborníkov na otázku bezpečnosti a účinnosti vakcínovania proti COVID-19 nie sú jednoznačné a práve preto nemôžme žiadnym spôsobom a za žiadnych okolností diskriminovať ľudí, ktorí očkovanie proti COVID-19 odmietajú. Ale napriek tomu, že by to tak nemalo byť, tak sa to tu reálne deje. Vláda aj minister zdravotníctva Lengvarský neustále opakujú, že očkovanie nie je povinné, i keď teraz už povedal aj to, že on je osobne za to, aby bolo povinné a možnože už čoskoro aj oficiálne bude. Ale i tak, aj keď ono formálne povinné nie je, tak je ešte, ešte viacej presadzované, ešte viacej sankcionované ako očkovanie dajme tomu, ako odmietanie očkovania proti iným chorobám, pretože väčšinou keď odmietnete zaočkovať sa proti tetanu alebo, alebo záškrtu a podobným ochoreniam, tak vám dajú maximálne tak pokutu. Ak odmietnete očkovanie proti COVID-19, tak vám síce pokutu nedajú, ale zato vám hrozí niečo horšie. Hrozí vám, že vás nepustia do rôznych prevádzok, nepustia vás na rôzne hromadné podujatia, nepustia vás do kostolov, ak priamo tie kostoly aj nezavrú, pretože už dneska sú aj kostoly zavreté. Nepustia vás prakticky nikde. Nebude môcť, nebudete môcť pracovať, ak sa nebudete chcieť dať stále a neustále testovať. Čiže dnes sú tie následky pre ľudí, ktorí odmietajú očkovanie, ešte ďaleko horšie ako pri všetkých ostatných vakcínach. A čo je horšie a chcem to ešte raz zdôrazniť, hovoríme o vakcínach, ktoré, a to som tu už hovoril, ale spomeniem to aj dnes, ktoré napríklad len v Spojených štátoch amerických, kde sa očkuje v podstate rovnakými vakcínami, spôsobili za necelý rok viacej úmrtí, dvojnásobne viacej úmrtí ako všetky ostatné vakcíny za posledných tridsať rokov. To je štatistika, ktorú si môžete skontrolovať v tzv. systéme VAERS - hlásenia nežiadúcich účinkov očkovania. Je to dostupné verejne na internete. Sú to jednoduché čísla. Dospejete k tomu istému záveru ako ja, čo dokazuje to, že toto očkovanie je preukázateľne niekoľkonásobne nebezpečnejšie ako všetky ostatné vakcíny dohromady. Dnes dokonca situácia zachádza až tak ďaleko, že mnohí zamestnávatelia hľadajú spôsoby, ako diskriminovať svojich zamestnancov napríklad tým spôsobom, že, keďže majú nejaké náklady s tým, že bude prebiehať testovanie a teda ak sú zamestnanci, ktorí, ktorých nechcú pustiť do zamestnania kvôli tomu, že sa nedali zaočkovať a musia sa dať testovať, tak snažia sa to nejakým spôsobom kompenzovať tým a máme také informácie, že siahajú svojim zamestnancom, neočkovaným zamestnancom, dokonca na osobné ohodnotenie. Bolo tu spomínané, bol tu spomínaný ten väzenský systém, bolo tu spomínané vynucovanie zo strany ministra obrany Naďa od vojakov, aby sa dali očkovať, pokiaľ chcú ísť do nejakých misií. Jednoducho tých spôsobov diskriminácie je čoraz viac a viac. A preto je najvyšší čas, aby sme tomu urobili koniec aj tým spôsobom, že priamo do antidiskriminačného zákona dáme ustanovenie, ktoré takúto diskrimináciu zakáže. No a snáď na záver by som ešte chcel upriamiť vašu pozornosť aj na jeden medzinárodný dokument, ktorý mnohí nerešpektujú, mnohí ignorujú. Hovoria, že má iba odporúčací charakter, pretože sa im jednoducho nehodí, a to je dokument, teda konkrétne Rezolúcia Rady Európy, teda rezolúcia medzinárodnej organizácie, ktorá dbá alebo teda má dbať na ochranu ľudských práv a slobôd v európskom priestore. A táto, táto, tá organizácia prijala práve tento rok 27. januára rezolúciu č. 261, ktorá hovorí o tom, a budem z nej citovať. V bode 731 vyzýva členské štáty Rady Európy zabezpečiť, aby občania boli, boli informovaní, že očkovanie nie je povinné a že, že na nikoho nie je vyvíjaný politický, sociálny alebo iný tlak, aby sa dal zaočkovať. A zároveň v ďalšom článku 732 apeluje na členské štáty zabezpečiť, aby nikto nebol diskriminovaný za to, že nebol očkovaný kvôli možným zdravotným rizikám alebo preto, že nechce byť zaočkovaný. Toľko z rezolúcie Rady Európy, ktorú táto vláda a, bohužiaľ, aj väčšina v tomto parlamente doteraz absolútne ignoruje. Tvári sa, ako keby neexistovala, lebo sa jednoducho nehodí. Čiže, páni poslanci, panie poslankyne, ako som už povedal, je najvyšší čas, aby sme zmenili antidiskriminačný zákon, aby sme zabránili tejto diskriminácii, pretože naozaj potom hovoriť o nejakých ľudských právach, o nejakej demokracii v našom štáte, to je jednoducho absolútny výsmech, keď ľudí nútime podstupovať také lekárske zákroky, s ktorými oni osobne nesúhlasia, keď ich nútime takýmto spôsobom sa podrobovať vakcínam, ktoré, ktorých bezpečnosť naozaj je, je spochybnená mnohými svetovými kapacitami. Je to jednoducho niečo, čo je absolútne pre nás neprijateľné. A preto vás poprosím o podporu tohto návrhu zákona, už len v mene toho, keď chcete byť a nazývať sa demokratmi, tak to dokážte aj svojím hlasovaním. Ďakujem pekne.